Eskolak, esku-hartze kontzientea egiten duenean ez ezik, heteronormatibitatean hezten duenez (ezkutuko curriculumaren bitartez, jarduera eta elkarrekintza guztien bitartez), heziketa afektibo-sexual hezkidetzailea sustatzeko behar- beharrezkoa da eredu heterosexista ugalkor hegemonikoa kolokan jartzea. Hau da, bere inposaketei kritika egin, botere harremanak eta genero rolak bistarazi-deseraiki, hedabideek eta sistema ekonomikoek sortzen dituzten “beharrak” aztertu, sexualitate aniztasuna eta eredu ez-normatiboak plazaratu, norberaren errepika-ezintasunaren ideia indartu eta berdintasun-, askatasun-, adostasun- eta begirunean oinarrituriko harreman desberdinen ereduak proposatzea.